Diari Oficial de la Generalitat Valenciana


Sumari del DOGV 9964, del 24-10-2024 (2024/11103)

RESOLUCIÓ de 18 d’octubre de 2024, de la Secretaria Autonòmica d’Educació, per la qual es regula el Programa anual de formació permanent de centre, es convoca la sol·licitud de les modalitats formatives (projectes de formació en centres, seminaris i grups de treball) per a desenvolupar-les durant el curs 2024-2025 i s’establix la dotació de recursos econòmics per als centres docents públics de titularitat de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9964

Data del DOGV
:   24-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11700

CVE
:   FGHQ-W-6274-36603

Data del document
:   18-10-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

La Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, establix en l’article 102 que la formació permanent constituïx un dret i una obligació de tot el professorat i una responsabilitat de les administracions educatives i dels centres.

L’Orde 65/2012, de 26 d’octubre, de la Conselleria d’Educació, Formació i Ocupació, establix el model de formació permanent del professorat i el disseny, reconeixement i registre de les activitats formatives del professorat, d’acord amb les necessitats detectades en l’alumnat com a protagonista; així mateix, introduïx com a principi de l’organització integral de la formació permanent del professorat l’autonomia dels centres educatius, i també el protagonisme dels equips directius i docents coordinats per la persona coordinadora de formació de centre. El programa anual de formació permanent forma part de la programació general anual dels centres docents.

La Resolució de 22 de juliol de 2024, del conseller d’Educació, Cultura, Universitats i Ocupació, establix el Pla anual de formació permanent del professorat corresponent al curs 2024-2025 i la redefinició dels Centres de Formació, Innovació i Recursos Educatius (CEFIRE) específics de la Comunitat Valenciana.

Les actuacions de formació permanent del professorat en els centres educatius han de partir de les necessitats de formació detectades en les avaluacions internes i externes de l’alumnat i del centre reflectides en la memòria final de centre a fi de millorar la pràctica educativa (art. 84 i 85 del Decret 253/2019, de 29 de novembre, del Consell, de regulació de l’organització i el funcionament dels centres públics que impartixen ensenyaments d’Educació Infantil o d’Educació Primària, i articles 99 i 100 del Decret 252/2019, de 29 de novembre, del Consell, de regulació de l’organització i el funcionament dels centres públics que impartixen ensenyaments d’Educació Secundària Obligatòria, Batxillerat i Formació Professional). Així, s’han de considerar les propostes de la Conselleria d’Educació, Cultura, Universitats i Ocupació i comptar amb la col·laboració dels agents educatius. La formació del professorat ha d’incidir directament en el progrés de l’organització i la gestió dels centres i en els processos d’ensenyament i aprenentatge.

Són fonamentals en el desenvolupament dels processos formatius que es regulen en esta resolució la reflexió conjunta i la investigació col·laborativa entre el professorat i els diferents agents educatius i l’intercanvi d’experiències en els centres i entre ells. Així mateix, la participació de tota la comunitat educativa en la formació permanent n’afavorix de manera eficaç la penetració en la millora social; per a això cal disposar dels mecanismes que possibiliten esta participació i d’un procediment per a facilitar-ne la continuïtat.

L’article 14.3 de l’Orde 65/2012 establix que les activitats de formació corresponents a les modalitats de formació en centres, seminari i grup de treball seran reconegudes només si han sigut convocades per l’òrgan competent en matèria de formació del professorat. L’Administració educativa valenciana mostra amb la present resolució que es compromet amb la formació en els centres, per tal que el desenvolupament professional del personal docent done la millor resposta a la realitat educativa de cada centre i el seu entorn, i facilite l’èxit escolar, social i personal de l’alumnat.

Per tot aixó, i en virtut de les competències que em conferix l'article 68 de la Llei 5/1983, de 30 de desembre, del Consell, l'article 7 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i l'article 86 del Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat,

RESOLC

*Primera. Objecte*

Esta resolució té per objecte:

a) Regular el procediment d’elaboració, desenvolupament i finalització dels programes anuals de formació permanent de centre (PAF) del curs 2024-2025.

b) Establir el termini de sol·licitud d’autorització de les modalitats formatives (projectes de formació en centres, seminaris i grups de treball) en el marc dels respectius PAF, així com regular-ne el desenvolupament, finalització, avaluació i certificació en el curs 2024-2025.

c) Establir la dotació de recursos econòmics addicionals, si és el cas, als centres docents públics de titularitat de la Generalitat que contribuïsquen al desenvolupament de les activitats esmentades durant el curs 2024-2025.

*Segona. Àmbit d’aplicació*

Esta resolució s’aplicarà en els centres docents públics de la Conselleria Educació, Cultura, Universitats i Ocupació de la Generalitat Valenciana i en els centres privats concertats sostinguts amb fons públics, tots estos, d’ensenyaments no universitaris regulats en la Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, així com en les unitats pedagògiques hospitalàries (UPH) i en les unitats especialitzades d’orientació (UEO).

*Tercera. Persones destinatàries de la formació*

Podrà participar en la formació regulada en esta resolució:

a) El personal docent de centres educatius que impartixen ensenyaments no universitaris de règim general o de règim especial, les UPH i les UEO.

b) El personal no docent (educador d’Educació Especial, Educació Infantil i fisioterapeutes) que desenvolupa tasques tècniques o de suport educatiu amb l’alumnat de centres docents que impartixen ensenyaments no universitaris de règim general o de règim especial, les UPH i les UEO.

c) El personal qualificat de primer cicle d’Educació Infantil recollit en l’àmbit d’aplicació de la base segona de la present resolució.

d) El personal docent que presta servici en els diferents departaments educatius de la Conselleria d’Educació, Cultura, Universitats i Ocupació en tasques d’inspecció educativa, d’assessorament o de suport, que podrà participar en seminaris específics i grups de treball constituïts per professionals del seu àmbit.

e) De manera excepcional i, únicament en la modalitat de projecte de formació en centres (PFC), un altre personal no docent diferent del que indiquen els apartats a i b, i altres membres de la comunitat educativa dels centres educatius, podrà participar en les activitats formatives, sense que puga ser certificada pel Servici de Registre i Acreditació Docent.

*Quarta. Disseny del programa anual de formació permanent*

1. S’ha de dissenyar a partir de les propostes de millora derivades de la reflexió conjunta sobre els resultats de les avaluacions internes i externes que s’han efectuat i les conclusions després de l’avaluació del PAF del curs anterior, en coherència amb les línies d’actuació del pla d’actuació per a la millora (PAM).

2. El programa d’activitats formatives de centre ha de ser fixat i organitzat per l’equip directiu, amb el suport de la persona coordinadora de formació del centre (d’ara en avant, CFC), en estreta col·laboració amb la direcció d’este, la persona coordinadora d’igualtat i convivència (CIC) i l’equip d’orientació educativa. L’equip directiu ha d’articular la identificació de necessitats formatives, tant col·lectives com individuals, del claustre i personal de suport, i incloure-les en el PAF. També buscarà la complementarietat amb les diferents ofertes formatives definides en el marc del PFP de la Conselleria d’Educació, Cultura, Universitats i Ocupació.

3. Per al disseny del PAF es pot comptar amb l’assessorament dels CEFIRE, de les mentories digitals i de la Inspecció Educativa, en l’exercici de les seues funcions.

4. Les sol·licituds s’han d’omplir tenint en compte les indicacions que es publicaran en la pàgina web de la Subdirecció General de Formació del Professorat (SDGFP)

<https://ceice.gva.es/va/web/formacion-profesorado/plan-anual-de-formacion>

5. Cal especificar els gastos econòmics que es deriven de la realització de cada activitat formativa, així com el gasto total.

6. Per registrar el PAF s’han de seguir les instruccions que figuren en la pàgina web de la Subdirecció General de Formació del Professorat.

*Quinta. Requisits*

1. Este programa formarà part de la programació general anual (PGA) i té com a finalitat aconseguir els objectius establits en el PEC. El seu disseny partirà de la detecció i anàlisi de les necessitats formatives individuals i col·lectives del professorat i del personal especialitzat per a incrementar l’èxit escolar, personal i social del seu alumnat.

2. Les accions formatives sol·licitades han d’estar directament relacionades amb una de les línies d’actuació del PAM.

3. El PAF ha de ser aprovat pel consell escolar del centre i validat posteriorment per la Subdirecció General de Formació del Professorat. S’adjuntarà un certificat acreditatiu de la constància en acta d’eixa aprovació, així com de la relació directa de les accions formatives amb el PAM del centre, firmat pel secretari o secretària del centre amb el vistiplau de la direcció. Este certificat (model disponible en la pàgina web de formació del professorat, secció PAF) s’ha de fer arribar al CEFIRE de referència.

*Sexta. Coordinació del PAF*

1. D’acord amb el que disposa l’article 10 de l’Orde 65/2012, la persona coordinadora de formació de centre (CFC) serà designada per la direcció del centre educatiu, la UEO o persona coordinadora de la UPH, entre el personal docent del claustre, preferentment amb destinació definitiva.

2. Les persones CFC iniciaran l’elaboració del PAF, dinamitzaran l’inici de la sol·licitud d’activitats formatives i el seu posterior desenvolupament, concretaran el PAF i registraran les persones coordinadores de les accions formatives (CAF) en el mòdul ITACA3 <https://acces.edu.gva.es/sso/login.xhtml?callbackUrl=http://itaca3.edu.gva.es/itaca3-gad>, si és el cas. Si es considera oportú, la persona CFC pot coordinar també una acció formativa. Les funcions de la persona CFC són les establides en l’article 10.2 de l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.

3. La participació en una formació específica és obligatòria per a les persones CFC novelles i recomanable per a la resta, atesa la importància de les seues funciones. La formació es realitzarà durant el primer trimestre del curs i impulsarà l’avaluació de l’impacte de la formació en la millora de la qualitat educativa i la creació de xarxes intercentres que faciliten el treball col·laboratiu del professorat.

*Sèptima. Coordinació de les activitats de formació*

1. Cada persona CAF ha de coordinar només una activitat de formació per cada curs acadèmic i seguirà les indicacions sobre este tema proporcionades per la persona CFC, com determina l’article 15 de l’Orde 65/2012, de 26 d’octubre, de la Conselleria d’Educació, Formació i Ocupació.

2. La persona CFC podrà exercir el rol de CAF en una única activitat de formació.

*Octava. Modalitats formatives del PAF*

1. Es prioritzaran els processos de reflexió compartida, la generació de materials, l’aprenentatge col·laboratiu i l’experimentació. Per tant, es podrà sol·licitar participar en les següents modalitats formatives: projectes de formació en centres, seminaris i grups de treball.

2. En els projectes de formació en centres i en els seminaris es podrà disposar del personal del centre, amb la col·laboració i suport de la xarxa CEFIRE, les mentories digitals (només en la modalitat PFC) i la Inspecció Educativa en l’exercici de les seues funcions, o un altre personal expert extern al centre. El suport serà com a màxim d’un terç del total d’hores planificades en la modalitat formativa, excepte si el realitza personal del centre; en eixe cas es podrà superar eixe terç sense arribar al 60 % de les sessions totals, amb l’ànim d’afavorir la reflexió conjunta.

3. D’acord amb l’article 20.3 de l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, en una activitat concreta no es podran emetre certificats per diferents tipus de participació a la mateixa persona.

*Novena. Projectes de formació en centres*

1. Esta modalitat formativa incidix sobre la comunitat educativa d’un centre a través de la formació i el treball en comú dels seus components, de l’estudi de la pràctica professional i de la generació de coneixement compartit aplicable a cada context escolar. Els projectes de formació, per tant, han d’implicar la majoria del claustre per a assegurar-ne l’impacte positiu en la realitat del centre.

2. Esta modalitat formativa preveu la possibilitat de col·laboració de persones ponents expertes, prioritàriament assessories del CEFIRE i mentories digitals.

3. En aplicació de l’article 16 de l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, que regula la duració mínima i màxima de les diferents modalitats formatives, així com la seua distribució horària, cada centre podrà realitzar un màxim de dos projectes de formació en centres (PFC), d’un mínim de 30 hores de duració, sense superar entre els dos les 60 hores per curs escolar.

4. Dins del Programa per a la millora de la competència digital educativa #CompDigEdu, per a facilitar l’acreditació d’un nivell de competència digital docent B1 segons el Marc de referència de la competència digital docent, l’SDGFP oferirà un projecte per al desenvolupament d’un PFC específic de 60 hores sobre desenvolupament de la digitalització i la competència professional docent.

5. El personal docent que participe, supere, i si és el cas, certifique este PFC específic, obtindrà d’ofici l’acreditació del nivell B1 de la competència digital docent sempre que no haja sigut acreditat prèviament en este nivell B1 o altres nivells superiors. En el cas de disposar ja de l’acreditació del nivell B1 o nivells superiors, el personal docent podrà participar en este PFC i, quan acabe podrà, si és el cas, certificar este PFC específic com a acció formativa de 60 hores.

6. El desenvolupament del PFC de digitalització i desenvolupament de la competència digital docent comptarà amb l’acompanyament i l’assessorament de les mentories digitals del Programa per a la millora de la competència digital educativa #CompDigEdu, que participaran i formaran en el desenvolupament dels plans digitals de centre, així com en la millora de la competència digital docent.

7. Els materials del PFC específic de competència digital docent conduent al B1 estaran publicats en obert i a la disposició de tots els centres educatius perquè puguen consultar-los.

8. En cas necessari, es prioritzarà la col·laboració de la persona coordinadora TIC del centre com a professional especialista, com dicten els articles 43 del decret 253/2019, de 29 de novembre, del Consell, de regulació de l’organització i el funcionament dels centres públics que impartixen ensenyaments d’Educació Infantil o d’Educació Primària, i l’article 51 del 252/2019, de 29 de novembre, del Consell, de regulació de l’organització i el funcionament dels centres públics que impartixen ensenyaments d’Educació Secundària Obligatòria, Batxillerat i Formació Professional.

*Dècima. Grups de treball*

1. Esta modalitat formativa involucra un determinat grup de professionals del centre vinculat amb el desenvolupament de l’alumnat, mitjançant l’elaboració i/o anàlisi de materials curriculars, així com l’experimentació amb ells en diferents situacions educatives, sense la possibilitat de comptar amb docència directa de ponents externs a l’activitat.

2. Té l’objectiu d’estudiar i desenvolupar materials de lliure distribució, d’aplicació directa a l’aula, tant en els processos d’ensenyament i aprenentatge com en els de la seua avaluació:

a) Elaborar materials didàctics (unitats didàctiques, situacions d’aprenentatge, seqüències didàctiques, projectes, etc.).

b) Analitzar i experimentar materials didàctics i/o ferramentes informàtiques per al procés d’ensenyament i aprenentatge.

3. Tindrà una duració d’un mínim de 20 hores i un màxim de 30 hores.

4. El nombre de participants, sense incloure la persona coordinadora, no podrà ser inferior a 5. El nombre màxim de participants el determinarà l’equip directiu tenint en compte la dinàmica del grup de treball, recomanant-se que no siga superior a 10.

*Onzena. Seminaris*

1. Involucren un determinat conjunt de professionals del centre vinculat amb el desenvolupament de l’alumnat, que tenen en comú àmbits i temàtiques escolars, mitjançant la reflexió, anàlisi, debat i estudi compartit, rigorós i científic, de qüestions tècniques, educatives, metodològiques o didàctiques relatives a estos àmbits i temàtiques, amb la possibilitat ocasional d’una persona experta.

2. Té una duració d’un mínim de 20 hores i un màxim de 30 hores.

3. El nombre de participants, sense incloure la persona coordinadora, no podrà ser inferior a 7. El nombre màxim de participants el determinarà l’equip directiu tenint en compte la dinàmica del seminari, recomanant-se que no siga superior a 15.

*Dotzena. Seminaris específics*

La Subdirecció General de Formació del Professorat a través del Servici de Planificació i Gestió de la Formació Permanent del Professorat, podrà autoritzar seminaris específics no reflectits en la planificació inicial del PAF, d’acord amb el que establix l’article 7.2 de l’Orde 65/2012, dirigits a perfils professionals o col·lectius específics del professorat, o per a tractar temàtiques concretes que així ho requerisquen. Al seu torn, podrà dissenyar i proposar aquells que considere necessaris atenent les necessitats de funcions professionals específiques.

*Tretzena. Formes de participació en seminaris, grups de treball i PFC*

S’establixen dos formes de participació:

a) De centre únic (PUC). Participa professorat o personal especialitzat d’un sol centre o unitat.

b) Intercentres (PIC). Participa professorat o personal especialitzat de diversos centres docents o unitats. Consta com a centre coordinador aquell en el qual estiga adscrita la coordinació de l’activitat formativa (CAF). Esta opció implica el compromís de transferència a la resta de cadascun dels claustres, així com la incorporació dels resultats en tots els centres participants en la seua memòria final. En este cas, el nombre mínim de participants, incloent-hi la persona coordinadora, no podrà ser inferior a 10.

*Catorzena. Estades formatives*

1. La participació del centre en la modalitat d’estada formativa ha d’estar registrada en el PAF a través de la plataforma pertinent.

2. La convocatòria de participació en les modalitats d’estades formatives es realitzarà a través de la resolució corresponent.

*Quinzena. Desenvolupament de les activitats formatives*

1. Els PFC, els grups de treball i els seminaris, després d’haver sigut aprovats, es desenvoluparan des de l’endemà de la resolució d’esta convocatòria fins al 30 de juny de 2025, termini màxim per a adjuntar tota la documentació de l’activitat formativa.

2. En totes les modalitats formatives, fins i tot les desenvolupades en el mateix centre, les sessions de treball podran ser presencials o en línia, mitjançant videoconferència. I la persona CAF serà responsable de controlar l’assistència del professorat.

3. Durant el desenvolupament de les actuacions formatives les persones CAF han de registrar en la plataforma ITACA3 les actes de les sessions de treball i depositar-hi els fulls de firmes fins al dia 30 de juny de 2025. Les persones CAF que no siguen usuàries d’ITACA 3 han de descarregar-se el model d’acta / firmes de la pàgina web de la Subdirecció General de Formació del Professorat <https://ceice.gva.es/es/web/formacion-profesorado>, omplir-les, firmar-les, escanejar-les en format PDF i enviar-les a l’assessoria responsable del CEFIRE de referència. L’arxiu de l’acta/firmes es denominarà de la manera següent: Acta\_Firmes\_codi centre\_mod. form.\_data reunió (la data de la reunió s’ha de codificar de la manera següent: aa-mm-dd).

4. Durant el desenvolupament dels PFC, grups de treball i seminaris, i fins a arribar al 15 % de les sessions planificades, s’admetran canvis en la seua composició si es complixen els requisits de participació de la convocatòria. Qualsevol canvi dins del termini haurà de comunicar-se a l’assessoria de referència. Després d’haver transcorregut eixe 15 % no s’admetran canvis en participants en cap concepte.

5. Una vegada haja finalitzat cada activitat formativa del PAF, la persona CAF haurà de completar i adjuntar en la plataforma ITACA 3 l’acta final amb la relació de persones aptes i no aptes, especificant en cas d’avaluació negativa els motius que ho justifiquen, així com la justificació dels gastos de l’activitat formativa, si n’hi ha. A més, s’ha d’aportar, en funció de l’activitat formativa, el següent:

a) Portafolis o memòria final d’activitats realitzades, segons el model facilitat.

b) Si és el cas, relació de persones expertes que han impartit la formació, amb el títol de la ponència impartida, el nombre d’hores i la data de realització.

c) En el cas dels grups de treball, els materials produïts han de presentar-se en el CEFIRE de referència quan acaben.

*Setzena. Avaluació del PAF*

1. El procés d’avaluació i finalització del PAF no es podrà iniciar fins que no hagen conclòs, o s’hagen tancat, les activitats formatives que el componen, i les persones CAF hagen tramitat la documentació corresponent, o l’assessoria de referència de la xarxa CEFIRE n’haja gestionat la seua suspensió anticipada, en el cas de no haver-se dut a terme.

2. La data límit per a l’enviament de la documentació és el 30 de juny de 2025 i això implica la necessitat d’una coordinació prèvia de la persona CAF amb la persona CFC.

3. Per a avaluar i finalitzar el PAF cal seguir les instruccions de la següent pàgina web de la Subdirecció General de Formació del Professorat quant al PAF: <https://ceice.gva.es/es/web/formacion-profesorado>

4. Les assessories dels CEFIRE avaluaran els PFC, grups de treball i seminaris a partir de la documentació aportada pels centres després de finalitzar l’activitat, considerant el seguiment realitzat durant el curs escolar i els instruments d’avaluació generats amb este objectiu.

5. Els CEFIRE podran sol·licitar als centres educatius, les UEO o la persona coordinadora de la UPH la informació que consideren necessària per a la correcta avaluació de les activitats.

6. Es podran desestimar activitats formatives per abandó voluntari dels participants, per incompliment continuat de les funcions de coordinació, per considerar que no s’han aconseguit els objectius mínims que s’hi han establits, o perquè els productes finals obtinguts, si és el cas, no complixen els requeriments establits per a cada acció formativa.

7. L’avaluació de les persones participants de les activitats formatives com a aptes o no aptes serà responsabilitat del CEFIRE de referència, a proposta de la persona CAF. Els CEFIRE han d’elaborar, per a cada acció formativa, les actes finals d’avaluació a partir de les quals s’emetran els certificats corresponents. Per a certificar-se, les activitats hauran d’obtindre una valoració final positiva segons l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.

*Dessetena. Certificació*

1. Els CEFIRE certificaran com a participant, coordinador o coordinadora, ponent, segons el rol de cadascuna de les persones integrants dels PFC, seminaris i grups de treball. En el cas de les persones participants, per a obtindre el certificat s’haurà d’acreditar l’assistència a un mínim del 85 % d’hores de l’activitat formativa. En els certificats haurà de constar el mateix nombre d’hores de formació per a totes les persones participants. Les persones FC rebran la seua acreditació anual en el rol de coordinació CFC. Les persones CAF certificaran com a coordinació les hores de l’activitat formativa. En l’activitat formativa que la persona CFC assumisca les funcions de persona CAF rebrà l’acreditació anual i la certificació de les hores de l’activitat formativa com a persona coordinadora. Tot això, en aplicació de l’Orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives.

2. En aplicació de l’article 16 de l’orde 65/2012, de 26 d’octubre, de la Conselleria d’Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, que regula la duració mínima i màxima de les diferents modalitats formatives, així com la seua distribució horària, es podrà certificar:

|  |  |  |
| --- | --- | --- |
| *Certifica* | *Mínim (en hores)* | *Màxim (en hores)* |
| Grup de treball | 20 | 30 (per any escolar) |
| Formació en centres | 30 | 60 (per any escolar) |
| Seminari | 20 | 30 (per any escolar) |

  

3. D’acord amb l’article 20.3 de l’Orde 65/2012, de 26 d’octubre, esmentada més amunt, no es podran emetre certificats per diferents tipus de participació en la mateixa activitat formativa a la mateixa persona (ponent, assistent o coordinador/a).

*Dihuitena. Termini i forma de presentació de les sol·licituds de participació*

1. El termini de presentació serà de deu dies hàbils contats a partir del dia següents a la publicació de la present Resolució en el DOGV.

2. Les sol·licituds s’han de concretar seguint les instruccions que s’indiquen en la següent pàgina web de la Subdirecció General de Formació del Professorat relativa al PAF

<https://ceice.gva.es/es/web/formacion-profesorado/plan-anual-de-formacion>

Denovena. Valoració de les propostes

1.S’han de constituir comissions de valoració en cada CEFIRE general, així com en aquells CEFIRE específics designats per la Subdirecció General de Formació del Professorat, que revisaran les propostes presentades de PFC, grups de treball i seminaris, a fi de valorar-les i assignar-los puntuació segons el que es disposa en esta resolució. Esta comissió estarà integrada per:

Presidència: La persona que exercisca la direcció del CEFIRE corresponent, que tindrà vot de qualitat.

Vocals:

– Una persona designada per la Inspecció General d’Educació.

– Dos persones designades per la direcció del CEFIRE corresponent, d’entre les seues assessories.

Actuarà com a secretari o secretària la persona de menor edat entre les assessories.

2.Una vegada valorades les propostes, la direcció del CEFIRE comunicarà a la Subdirecció General de Formació del Professorat la proposta d’autorització de PFC, grups de treball i seminaris, amb la indicació de les hores que s’han de certificar a l’efecte de formació permanent del professorat. En esta proposta es faran constar el títol i la modalitat de participació de cadascun d’ells. I serà la Subdirecció General de Formació de Professorat la que validarà, en última instància, les propostes presentades.

Vintena. Criteris per a l’assignació de punts

– PAF amb participació de professorat d’un únic centre:

• Per cada PFC: 250 punts.

• PFC de desenvolupament de la competència digital docent: 0 punts (per no tindre assignació econòmica)

• Per cada seminari: 100 punts.

• Per cada grup de treball: 50 punts.

– Modalitats intercentres, amb participació de professorat de més d’un centre:

• Per cada PFC: 315 punts.

• PFC de desenvolupament de la competència digital docent: 0 punts (per no tindre assignació econòmica)

• Per cada seminari: 125 punts.

• Per cada grup de treball: 60 punts.

Vint-i-unena. Motius d’exclusió

Seran motius d’exclusió i no valoració:

– La no vinculació de les accions formatives del PAF amb les línies d’actuació del PAM del centre.

– L’incompliment dels requisits establits en esta convocatòria per a la modalitat formativa corresponent.

– L’absència d’especificació del gasto econòmic junt amb la seua justificació argumentada per les necessitats de les activitats formatives proposades.

– No haver sigut certificada l’aprovació de la proposta en claustre per la secretaria o, si no és possible, per la direcció del centre.

– No haver sigut aprovada la proposta en el consell escolar.

– En cas dels centres que no siguen usuaris d’ITACA, no aportar la documentació requerida.

– Haver destinat en cursos anteriors la dotació econòmica assignada per a la realització del PAF a fins diferents de la formació del professorat.

– Que l’import del pressupost de l’acció formativa destinat a assessorament per part de persones expertes externes siga superior a un terç del total de les hores.

Només es valoraran les sol·licituds que s’hagen registrat dins del termini de presentació.

*Vint-i-dosena. Resolució del procediment*

1. La Secretaria Autonòmica d’Educació dictarà la corresponent resolució que es publicarà en la pàgina web de la Subdirecció General de Formació del Professorat

<https://ceice.gva.es/es/web/formacion-profesorado/plan-anual-de-formacion>,

amb la relació provisional dels PFC, grups de treball i seminaris seleccionats i denegats. Esta resolució indicarà les hores que se certificaran a l’efecte de formació permanent del professorat, el títol i la modalitat de participació de cadascun d’ells.

2. Les persones CAF dels PFC, seminaris i grups de treball disposaran de cinc dies hàbils per a presentar, davant de les direccions dels CEFIRE de referència que hagen valorat les sol·licituds, les al·legacions que estimen oportunes.

3. Vistes les al·legacions presentades dins del termini establit, la Secretaria Autonòmica d’Educació dictarà una resolució amb la relació definitiva dels PFC, grups de treball i seminaris seleccionats i denegats. En esta resolució s’indicaran les hores que se certificaran a l’efecte de formació permanent del professorat, el títol, la modalitat de participació de cadascun d’ells i, si és el cas, els recursos econòmics assignats, i es publicarà en la pàgina web de la Subdirecció General de Formació del Professorat

<https://ceice.gva.es/es/web/formacion-profesorado/plan-anual-de-formacion>.

Mitjançant esta publicació s’entendrà notificats, amb caràcter general, tant els centres i unitats implicats, com el professorat i personal especialitzat participant.

4. El termini màxim per a resoldre esta convocatòria serà d’un mes a partir del dia següent a la finalització de la presentació de les sol·licituds.

*Vint-i-tresena. Finançament*

1. Els centres docents públics d’ensenyaments d’Educació Infantil, Educació Primària, Educació Secundària Obligatòria, Batxillerat, Formació Professional, Educació Especial, ensenyaments de règim especial i Educació de Persones Adultes de titularitat de la Generalitat podran rebre en concepte de gastos de funcionament recursos econòmics per al desenvolupament dels PFC, grups de treball i seminaris. Les necessitats que en relació amb això puguen generar les UEO i les UPH seran cobertes pels respectius CEFIRE de referència.

2. El finançament d’esta convocatòria, fins a un màxim d’un milió dos-cents mil euros (1.200.000 €), serà amb càrrec a l’aplicació pressupostària corresponent al programa 421F00, subconcepte 22976, de Formació de professorat dels pressupostos de la Generalitat per a l’exercici 2024.

3. En cas de disposar d’un romanent, es destinarà a cobrir les activitats formatives convocades en la present resolució. Per a la concreció de l’assignació econòmica es dividirà l’import total dels recursos econòmics assignats a la convocatòria entre la suma total de punts obtinguts per tots els centres seleccionats, assignant a cada punt el seu valor econòmic. S’assignarà a cada centre el resultat del càlcul de la part entera obtinguda de multiplicar els punts assignats pel valor unitari de cada punt.

4. L’assignació econòmica del PAF no podrà ser superior a la necessitat pressupostada en la descripció de les necessitats. A l’hora de calcular-les es tindrà en compte el possible romanent després de l’abonament de la totalitat de les factures corresponents a les activitats formatives desenvolupades en la convocatòria del curs 2023-2024.

5. L’assignació econòmica s’efectuarà als centres docents. En els PFC de modalitat intercentres, el centre gestor de l’assignació econòmica serà el centre coordinador. En els grups de treball i seminaris, el centre gestor de l’assignació econòmica serà el centre on estiga adscrita la persona que els coordine.

6. La Subdirecció General de Formació del Professorat, a través del Servici de Planificació i Gestió de la Formació Permanent del Professorat, ordenarà i instruirà els expedients dels PFC, grups de treball i seminaris proposats per les comissions de valoració constituïdes en els CEFIRE.

*Vint-i-quatrena. Comissió de selecció i assignació de recursos econòmics*

Es constituirà una comissió de selecció i assignació de recursos, formada per:

Presidència: la persona que exercix la Subdirecció General de Formació del Professorat o persona en qui delegue, que comptarà amb vot de qualitat.

Vocals:

• La persona que exercix la direcció del Servici de Planificació i Gestió de la Formació Permanent del Professorat, o persona en qui delegue.

• Tres persones de les direccions o les assessories de la xarxa CEFIRE designades per la Subdirecció General de Formació del Professorat.

Secretària o secretari: un funcionari o funcionària de la Subdirecció General de Formació del Professorat, amb veu i vot.

2. La Comissió ajustarà la seua actuació al que disposen els articles 19 i següents de la Llei 40/2015, d’1 d’octubre, de règim jurídic del sector públic.

3. Esta comissió tindrà les següents funcions:

• Coordinar les comissions de valoració dels CEFIRE.

• Arreplegar de les comissions de valoració dels CEFIRE les propostes d’autorització dels PFC, grups de treball i • seminaris.

• Assignar els recursos econòmics a cada centre docent segons els criteris establits en l’apartat d’esta resolució.

• Elevar a la Secretaria Autonòmica d’Educació la proposta d’autorització de les activitats formatives i de l’assignació econòmica de cada centre, si és el cas.

*Vint-i-cinquena. Justificació dels gastos*

1. Els centres docents hauran de justificar la dotació utilitzant el control de l’activitat econòmica del mateix centre, especificant els ingressos i els gastos que es produïsquen en el desenvolupament de l’activitat formativa, i adjuntar-hi la justificació de l’import de l’assignació econòmica concedida al balanç anual. Este procediment de justificació s’ha d’efectuar conforme al que es disposa en l’Orde de 18 de maig de 1995, de la Conselleria d’Educació i Ciència (DOGV 2526, 09.06.1995), per la qual es regula i s’exercix l’activitat i l’autonomia de la gestió econòmica dels centres docents públics no universitaris de la Comunitat Valenciana.

2. Els centres han de conservar els documents justificatius de l’aplicació del fons rebut, mentres puguen ser objecte d’actuacions de comprovació i control.

3. Atés el caràcter de sobredotació per gastos extraordinaris de funcionament, en els documents de control de l’activitat econòmica del centre caldrà especificar clarament els ingressos i els gastos que es produïsquen a conseqüència de les actuacions del PFC, del seminari o del grup de treball.

4. La secretaria dels centres ha de justificar els gastos realitzats en les modalitats formatives corresponents per via telemàtica a través de la plataforma ITACA, en el mòdul de comptabilitat, seguint les instruccions que s’hi indiquen.

5. La quantitat rebuda es dedicarà íntegrament a les activitats de formació, havent d’ajustar-se al que disposa l’article 310 de la Llei 9/2017, de 8 de novembre, de contractes del sector públic, per la qual es transposen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

6. En el desenvolupament de les activitats de formació podran presentar-se els gastos a fi de justificar-los. La motivació i l’import d’estos gastos hauran de figurar degudament argumentats en la descripció de la necessitat quan es realitze la sol·licitud de l’activitat formativa, i correspondran als següents conceptes:

a) Docència o assessorament per persones expertes externes a l’activitat formativa que no pertanguen a la xarxa de CEFIRE i si les hores impartides no superen el terç de les hores programades.

b) Desplaçaments de les persones que impartixen ponències. No s’abonaran gastos de desplaçament a les persones participants per assistir al lloc on, de manera ordinària, es desenvolupa l’activitat formativa sol·licitada i autoritzada. Únicament, en el cas que en el desenvolupament de la planificació d’un seminari o PFC, i sota la supervisió de la persona assessora responsable del CEFIRE de referència, es realitze una activitat que implique el desplaçament de tot el grup a una localitat diferent, es podrà tramitar la indemnització corresponent, segons el que s’establix en el Decret 88/2008, de 20 de juny, del Consell, pel qual es modifica el Decret 24/1997, d’11 de febrer, sobre indemnitzacions per raó del servici i gratificacions per servicis extraordinaris.

c) Materials no inventariables directament relacionats amb l’activitat formativa.

*Vint-i-sisena. Propietat intel·lectual i publicació dels materials*

Les persones que realitzen els materials generats durant les activitats formatives del PAF són responsables del compliment de la normativa vigent tant en matèria de protecció de dades (Llei orgànica 3/2018, de 5 de desembre, de protecció de dades personals i garantia dels drets digitals) com de propietat intel·lectual (Reial decret legislatiu 1/1996, de 12 d’abril, pel qual s’aprova el text refós de la Llei de propietat intel·lectual).

Els materials resultants de l’activitat formativa en cadascuna de les modalitats quedaran a disposició de la Subdirecció General de Formació del Professorat en acabar l’activitat, i abans de certificar-la, s’hauran d’adjuntar a la documentació que s’entregarà al CEFIRE perquè la certifique.

Els materials avaluats positivament per la seua originalitat i qualitat podran ser publicats en els depositaris de la Conselleria d’Educació, Cultura, Universitats i Ocupació, on es farà constar el nom de les persones participants i el de les persones coordinadores.

  

València, 18 d'octubre de 2024

Daniel McEvoy Bravo

Secretari autonòmic d’Educació